Mkhwebane getuig oor CR17-veldtogAdv. Busisiwe Mkhwebane (Foto: Skermskoot/YouTube-video/Parlement) “Vir my is dit ’n kwessie van lewe en dood.” Só het adv. Busisiwe Mkhwebane, geskorste Openbare Beskermer (OB), Woensdag getuig voor die parlement se artikel 194-komitee wat gelas is met die proses oor haar moontlike verwydering as OB. Mkhwebane het oor die CR17-Bosasa-ondersoek en -verslag getuig en gesê sy word vervolg deur “die onaantasbares”, synde persone wat in die verslag geïdentifiseer word. Sy het herhaal dat pres. Cyril Ramaphosa sy CR17-finansiering aan die parlement as ’n persoonlike voordeel moes verklaar het. Sy het aan die komitee gesê die publiek luister en wil die waarheid weet en dat dit vir haar ŉ saak van lewe en dood is. “Bo en behalwe dat dit gewys het hoe geld rondgeskuif is, het die verseëlde rekords die weergawe dat president Ramaphosa onkundig was oor die identiteit van die skenkers van die CR17-veldtog, as vals geopenbaar,” het Mkhwebane aangevoer. “Ons het ook bewyse gehad wat daarop dui dat van die geld wat deur die CR17-trustrekening ingevorder is, na die President Ramaphosa-stigting oorgeplaas is, ’n rekening wat aan hom behoort.” Adv. Dali Mpofu, namens Mkhwebane, het die minderheidsuitspraak van die Konstitusionele Hof voorgelees om te argumenteer dat Mkhwebane reg was in haar bevindings in die CR17-Bosasa-verslag. Hy het ook weereens sy kommer uitgespreek oor die tydperk wat vir Mkhwebane se getuienis opsy gesit is en gesê dit is te kort. Die komitee het 15 tot 31 Maart hiervoor opsy gesit. Die CR17-Bosasa-ondersoek en -verslag het te doen met Ramaphosa as die destydse adjunkpresident van die ANC en sy befondsingsveldtog in sy strewe om president van die ANC te word. Die OB het bevind dat daar prima facie-bewyse was dat daar geldwassery was as gevolg van die verskuiwing van geld na verskeie rekeninge. Die howe het egter beslis dat geldwassery die opbrengs van misdaad moet behels en dat daar geen bewyse bestaan dat dit die geval was met betrekking tot die CR17-skenkings nie. Volgens Mkhwebane se beëdigde verklaring het baie belangrike rolspelers in die Suid-Afrikaanse ekonomie miljoene rand vir die CR17-veldtog gegee, wat redelike vermoede laat ontstaan het dat hulle invloed koop sodat verskeie amptenare op hul beurt groot bedrae geld ontvang het van dié fondse. Qubudile Dyantyi, komiteevoorsitter, het gesê die sittings sal volgende Donderdag voortgaan. Hy het ook aangedui dat die volgende dele van Mkhwebane se verklaring volgende week ingedien moet wees. Die komitee het vroeër die week die eerste deel ontvang – ’n verklaring van 255 bladsye.